Pr Karmen Joller

Sotsiaalminister

29. oktoober 2025

KIRJALIK KÜSIMUS

**Laste psühhiaatrilise abi kättesaadavus**

Austatud proua minister!

Minuni on jõudnud pöördumine Tallinna elanikult – lapse emalt, kelle laps vajab psühhiaatrilist abi. Kahjuks peegeldab kirjeldatud olukord laiemat ja süsteemset probleemi, mis on seotud laste psühhiaatrilise abi halva kättesaadavusega Eestis.

Lapse ema perearsti poole ning perearst tunnistas psühhiaatri konsultatsiooni vajalikkust ja esitas Tervisekassale taotluse e-konsultatsiooni läbiviimiseks. Arst sai aga ametliku keeldumise, mis tegelikult jätab lapse ilma võimalusest saada abi riikliku tervishoiusüsteemi kaudu.

Tervisekassalt saadud kirjas seisab muu hulgas järgmine lõik (tsitaat otsusest):  
„Tallinna Lastehaigla Laste Vaimse Tervise Keskusel ei ole praegu võimalik teenindada kõiki uusi patsiente e-konsultatsioonide kaudu. Meile saadetud e-konsultatsioonide maht ületab olemasolevaid ressursse mitmekordselt. Selline olukord on tekkinud spetsialistide puuduse ja vaimse tervise häirete leviku kasvu tõttu.“

Lapse ema rõhutab, et seeläbi ütleb riiklik süsteem sisuliselt: „me ei saa teid vastu võtta, otsige abi ise“, ja seda olukorras, kus tegemist on lapsega, kes vajab psühhiaatrilist abi.   
Samal ajal on erapsühhiaatrite teenused paljudele peredele rahaliselt kättesaamatud – üks vastuvõtt maksab ligikaudu 160 eurot. Seetõttu satuvad paljud pered olukorda, kus abi nende lastele on sisuliselt kättesaamatu.

Lähtudes eeltoodust palun Teil vastata järgmistele küsimustele:

1. Kuidas hindab Sotsiaalministeerium praegust olukorda laste ja noorukite psühhiaatrilise abi kättesaadavuse osas Eestis?

2. Kui palju lastepsühhiaatrite ametikohti on hetkel täitmata ja milliseid meetmeid rakendatakse uute spetsialistide süsteemi kaasamiseks?

3. Kas ministeerium plaanib e-konsultatsioonide süsteemi üle vaadata ja laiendada, et tagada abi kõigile abivajajatele, sh uutele juhtumitele?

4. Milliseid ajutisi meetmeid on ette nähtud probleemi leevendamiseks – näiteks lepingute sõlmimine erameditsiiniasutustega või spetsiifiliste keskustega rahastuse suurendamine?

5. Mida kavatseb ministeerium ette võtta, et tulevikus vältida olukordi, kus laps, kes vajab psühhiaatrilist abi, jääb tegelikult ilma toetuseta?

Lugupidamisega

(allkirjastatud digitaalselt)

Aleksandr Tšaplõgin

Riigikogu liige